**SREDA, 8. 4. 2020**

**Juhuhu, sreda je tu!**

**SLOVENŠČINA**

**Preberi, nič ne pišeš.**

**Ponovimo:** Do sedaj si se že naučil/a uporabljati **vejico pri naštevanju**.

Npr:

* Teja**,** Maja**,** Sandra in Nika so Alenkine sestrične.
* Teta Majda mi je za rojstni dan podarila kuharsko knjigo**,** kolebnico**,** nogavice in veliko lešnikovo čokolado. → **Vejica pri naštevanju, to že znaš.**

Danes se boš naučil/a kako uporabljati vejico pred ki, ko, ker, da in če. Verjetno si že kdaj slišala za pravilo: Pred **ki, ko, ker, da, če vejica skače?**

**Zapis v zvezek:**

**PRED KI, KO, KER, DA , ČE VEJICA SKAČE**

Bratranec Andraž je pomahal babici Cvetki, ki je odhajala domov.

Na polje so prišli stric Jože, teta Janka in njuni otroci, ki so pomagali pri žetvi pšenice.

Mama bo prišla domov, ko bo zaključila službo.

Zarja bo dobila mačjega mladička, ko bo naša muca Bina skotila mladičke.

Zimski športni dan odpade, ker je premalo snega.

Helene ni v šolo, ker je zbolela.

Baletke imajo posebne baletne čeveljce, da lahko plešejo po konicah prstov.

Zdravnik je ugotovil, da imam vneto grlo.

Žalosten sem, ker sem ugotovil, da sem izgubil moje nove copate.

Šla boš k prijateljici, če boš naredila domačo nalogo in odnesla smeti.

Jutri bova šli na sprehod, če ne bo deževalo.

Sedaj se pa preizkusi in naredi spodnjo nalogo.

V besedilu manjkajo vejice. Vstavi jih in nato besedilo lepo prepiši.

**JAKA IN META**

Temnejši medved je samec Jaka svetlejša pa samica Meta. Spoznal ju boš če obiščeš živalski vrt. Imata kožuh ki je zelo gost. Medved rad je listje travo sadje med žuželke ribe manjše in večje sesalce. Zato mu pravimo da je vsejed. Novembra ko se ohladi, gre v brlog.

**Dodatna naloga:** Če želiš, lahko ilustriraš besedilo.

Rešeno nalogo in zapis v zvezek mi pošlji v pregled.

Rešitve naloge:

**JAKA IN META**

Temnejši medved je samec Jaka, svetlejša pa samica Meta. Spoznal ju boš, če obiščeš živalski vrt. Imata kožuh, ki je zelo gost. Medved rad je listje, travo, sadje, med, žuželke, ribe, manjše in večje sesalce. Zato mu pravimo, da je vsejed. Novembra, ko se ohladi, gre v brlog.

**MATEMATIKA**

Reši naloge v LIB, str. 95 in naredi pokrivanko.

**ŠPORT**

**Ki, ko, ker, da, če, športna skače.**

Priprava na športno vzgojni karton; skok **v daljino z mesta**

Če imaš možnost gibanja na prostem, pojdi ven in vsaj 3 min neprekinjeno teci. Nato se razgibaj po postopku, kot to naredimo v šoli (razgibalne vaje). Ne pozabi tudi na dvig trupa-trebušnjaki (vsaj 20-krat).

Vadi **skok v daljino** z mesta. Najboljše je, če to izvajaš na prostem (pazi, da ne prideš v stik z drugimi ljudmi). Na asfalt nariši črto ali si na travo postavi vrvico. Postavi se tako, da boš stal-a za črto, vrvico (pazi na prestop). Nogi držiš v rahlem razkoraku (v širini bokov, lahko malenkost širše, a ne preveč). Z obema nogama (sonožno) se, kar se da močno, odrini in poskusi skočiti čim dlje. Vajo večkrat ponovi. Dolžino skoka lahko meriš, tako boš ponovil/a še znanje o merjenju.

**SPOZNAVANJE OKOLJA**

Ustno ponovi vse, kar smo se naučili o gibanju. Ponovno preberi besedilo v učbeniku na straneh 30-33. Lahko se igraš šolo in si ti učitelj/ica, ki razlaga učno snov o gibanju, starši pa učenci. Ne pozabi na tista vprašanja, ki jih navadno nimate prav radi, to so vprašanja razloži, utemelji...;) Obilo zabave pa tudi smeha ob učenju ti želim.

Lepo te pozdravljam.

Učiteljica Urška